section_heading: Okršaji na rijeci Ussuri
paragraph_text: lijevo|mini|250px|Zarobljeni sovjetski tenk T-62 pohranjen u kineskom muzeju. Dana 15. ožujka, dogodio se drugi okršaj na spornom otoku, koji je, prema mišljenju CIA-e bio pokušaj Sovjeta da Kineze "nauče pameti" zbog zuluma od desetak dana ranije te da pokažu svoju odlučnost da neće prestati patrolirati po otoku. U tu svrhu Sovjeti su rasporedili pedesetak tenkova, transportera, samovoznih višecijevnih lansera raketa BM-21 "Grad", te su ispucali 10 000 topničkih granata. Sovjetsko je zrakoplovstvo djelovalo je po Kinezima u 36 navrata. Sovjeti su također krenuli ofenzivu preko zaleđene rijeke s (tada) njihovim najmodernijim tenkom T-62, ali je prvi tenk u formaciji onesposobljen nakon čega su se ostali tenkovi povukli. Onesposobljeni tenk je tako ostao "nasukan" na zaleđenoj rijeci. Sovjeti su se pokušali nekoliko puta domoći onesposobljenog tenka, ali bi njihove pokušaje Kinezi svaki put "poklopili" pješačkom i topničkom vatrom. Potom su nasukani tenk Sovjeti pokušali neuspješno uništiti vlastitom topničkom vatrom. Nakon što se led rastopio, tenk je pao u vodu a kineski su ga ronioci idućih mjeseci izvukli na svoju stranu obale, čime je njihova strana dobila pristup novoj tehnologiji.